Γάιος Σκορδίλης

Ο Γάιος Σκορδίλης (Κέρκυρα, 6 Δεκεμβρίου 1987), είναι Έλληνας επαγγελματίας καλαθοσφαιριστής. Διαθέτοντας ύψος 2,08 μέτρα αγωνίζεται ως σέντερ για την Α.Ε.Κ..

 Σταδιοδρομία 
Ο Κερκυραίος σέντερ ξεκίνησε την επαγγελματική του καριέρα το 2005 σε ηλικία 17 ετών στην ομάδα του Ηρακλή, με τον οποίο αγωνίστηκε σε ένα παιχνίδι Κυπέλλου το 2005 www.sportstats.gr και στα 18 του μεταγράφηκε στην ομάδα του Άρη, όπου έμεινε πέντε χρόνια μέχρι το 2011, όταν αποκτήθηκε από τον Ίκαρο Καλλιθέας. 

Το καλοκαίρι του 2012 βρήκε τον Σκορδίλη στον Παναθηναϊκό. Με τον Παναθηναϊκό κατέκτησε το νταμπλ στην Ελλάδα τη σαιζόν 2012-13. Σε 21 αναμετρήσεις στην Α1, είχε 2.3 πόντους και 1.8 ριμπάουντ. Επίσης, πάτησε παρκέ και σε 12 αναμετρήσεις στην Ευρωλίγκα. Το καλοκαίρι του 2013 ανανέωσε το συμβόλαιό του, ωστόσο παρέμεινε στην ομάδα μέχρι την 31 Οκτωβρίου 2013.  

Το Νοέμβρη 2013 υπέγραψε στην ομάδα του Πανιωνίου. Με την ομάδα της Νέας Σμύρνης αγωνίστηκε σε 23 αγώνες, προσφέροντας 2.8 πόντους και 3 ριμπάουντ και πήρε μέρος μαζί της και σε 10 αναμετρήσεις Γιούροκαπ (3.5 πόντους και 3.7 ριμπάουντ).  

Το καλοκαίρι του 2014 συμφώνησε με την ομάδα του Απόλλωνα Πάτρας, συνεισφέροντας 9.1 πόντους, 6.3 ριμπάουντ, 1 κλέψιμο και 1.1 κοψίματα, σε 22 αγώνες στο Πρωτάθλημα Ελλάδας. 

Το 2015 μετακόμισε στο Φάρο Κερατσινίου. Με τον Φάρο έφτασε μέχρι τον τελικό του Κυπέλλου Ελλάδος το 2016 όπου ηττήθηκε από τον Παναθηναϊκό. Ο ίδιος όμως βγήκε πρώτος σκόρερ του τελικού. Στις 20 Απριλίου 2017 σημείωσε ένα μεγάλο ρεκόρ αφού σημείωσε 2.050 βαθμούς στο Tendex, το οποίο αποτελεί ρεκόρ κατηγορίας (Α2), τουλάχιστον για τα τελευταία 12 χρόνια. Ο Σκορδίλης το έκανε έχοντας 27 πόντους με 12/15 δίποντα, 3/3 βολές, 13 ριμπάουντ, 1 ασίστ, 1 κλέψιμο και 2 κοψίματα σε 20 λεπτά. 

Στις 26 Ιουλίου 2017 ανακοινώθηκε η μεταγραφή του στον Γ.Σ. Περιστερίου. Το 2018 κατέκτησε την πρώτη θέση στο πρωτάθλημα της Α2, και ανέβηκε στην Α1. Ο Σκορδίλης είχε 9.8 πόντους, 7.4 ριμπάουντ,1.3 ασίστ και 1.6 τάπες κατά μέσο όρο. Τη σεζόν 2018-19 στο Πρωτάθλημα Ελλάδας, κατέκτησε την δεύτερη θέση στην κανονική περίοδο και την τέταρτη μετά από τα Play off, έχοντας 7.1 πόντους και 3.8 ριμπάουντ, σε 34 αγώνες. Το καλοκαίρι του 2019 το Περιστέρι συμφώνησε με τον Σκορδίλη για ακόμη δύο χρόνια. Τη σεζόν 2019-20 είχε 4.6 πόντους και 3.5 ριμπάουντ σε 16 εμφανίσεις. Στις 8 Ιουλίου και ενώ αρχικά ήταν υπό αποχώρηση, ανανέωσε για ακόμα ένα χρόνο το συμβόλαιό του με την ομάδα. Τη σεζόν 2020-21, αγωνίστηκε συνολικά σε 21 αναμετρήσεις του Πρωταθλήματος Ελλάδας σε κανονική περίοδο και playoff, όντας κατά βάση συμπληρωματικός ψηλός. Είχε κατά μέσο όρο 2.4 πόντους, 1.9 ριμπάουντ σε 7:14 λεπτά μέσο όρο. Στις 30 Ιουλίου 2021, η ομάδα αποχαιρέτησε τον αθλητή, ευχαριστώντας τον για την προσφορά του στον σύλλογο.

Στις 17 Αυγούστου 2021, συμφώνησε με τον Ηρακλή Θεσσαλονίκης. Ο Σκορδίλης αγωνίζονταν 18 λεπτά κατά μέσο όρο και είχε κατά μέσο όρο 7.3 πόντους και 5.5 ριμπάουντ.

Στις 9 Μαΐου 2022, ανακοινώθηκε από τους Μόντρεαλ Αλάιανς του Πρωταθλήματος Καναδά.

Στις 17 Αυγούστου 2022, συμφώνησε με την ισλανδική Γκρίνταβικ και έγινε ο τέταρτος Έλληνας καλαθοσφαιριστής, που βρέθηκε στην Ισλανδία. Στο πρωτάθλημα της Ισλανδίας με τη Γκρίνταβικ έχοντας σε 22 παιχνίδια 13.4 πόντους (124/235 δίποντα με 52.8% και 44/57 βολές με 77.2%) και 8.5 ριμπάουντ μ.ο σε σχεδόν 24 λεπτά συμμετοχής.

Στις 6 Αυγούστου 2023, επέστρεψε στον Απόλλωνα Πάτρας υπογράφοντας μονοετές συμβόλαιο. Στις 15 Δεκεμβρίου 2023, ανακοινώθηκε το τέλος της συνεργασίας του αθλητή με την ομάδα της Πάτρας. Με τη φανέλα του Απόλλωνα αγωνίστηκε για 7 παιχνίδια, στα οποία μέτρησε 5.4 πόντους σε 10'25" συμμετοχής κατά μέσο όρο.

Στις 15 Δεκεμβρίου 2023, έγινε παίκτης του Μίλωνα, που αγωνίζεται στην Α2 Εθνική.

Στις 14 Αυγούστου 2024, συμφώνησε με την ομάδα της Α.Ε.Κ.. Στις 17 Ιουλίου 2025, ανανέωσε το συμβόλαιό του για ακόμα μία χρονιά.

 Εθνική Ομάδα          
Με την εθνική νέων ο Σκορδίλης αγωνίστηκε το 2005 στο Ευρωμπάσκετ U-18. To 2009 ως μέλος της εθνικής ανδρών στους Μεσογειακούς αγώνες κατέκτησε το ασημένιο μετάλλιο. Επέστρεψε στην Εθνική ανδρών το 2020 για τα προκριματικά του Ευρωμπάσκετ 2022. Συνολικά με το εθνόσημο στην ανδρών Σκορδίλης είχε 8 αγώνες με 10 πόντους (μ.ο: 1.25).

 Τίτλοι – Διακρίσεις 
 Συλλογικοί 
 Παναθηναϊκός 
 Πρωτάθλημα Ελλάδας: (2013)
 Κύπελλο Ελλάδας: (2013)

 Γ.Σ. Περιστερίου 
 Πρωτάθλημα Α2 Εθνικής: (2018)

 Ατομικοί 
 Πρώτος σκόρερ του τελικού στο Κύπελλο Ελλάδος: (2016)
 3x Ελληνικό All-Star Game Νέων: (2007, 2008, 2009)

 Εθνική Ελλάδος Ανδρών 
 Ασημένιο μετάλλιο στους Μεσογειακούς Αγώνες 2009

 Παραπομπές 

 Πηγές 
 Στον Πανιώνιο, gazzetta.gr

 Εξωτερικοί σύνδεσμοι 



Κατηγορία:Έλληνες καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Ικάρου Καλλιθέας
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές Απόλλωνα Πατρών
Κατηγορία:Καλαθοσφαιριστές Φάρου Κερατσινίου
Κατηγορία:Καλαθοσφαιριστές Περιστερίου
Κατηγορία:Καλαθοσφαιριστές Ηρακλή Θεσσαλονίκης
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Α1 Εθνικής Ελλάδας
Γαιος